NARIADENIE RADY (ES) č. 701/2006
z 25. apríla 2006,
ktorým sa ustanovujú podrobné pravidlá na vykonávanie nariadenia (ES) č. 2494/95, pokiaľ ide o časové pokrytie zisťovania cien pre harmonizovaný index spotrebiteľských cien
(Text s významom pre EHP)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2494/95 z 23. októbra 1995 o harmonizovaných indexoch spotrebiteľských cien (1), a najmä na tretí pododsek jeho článku 4 a článok 5 ods. 3,
so zreteľom na stanovisko Európskej centrálnej banky (2), ako sa požaduje podľa článku 5 ods. 3 nariadenia (ES) č. 2494/95,
keďže:
(1)
Harmonizované indexy spotrebiteľských cien („HICP“) sú harmonizované hodnoty inflácie požadované Komisiou a Európskou centrálnou bankou na účely vykonávania ich funkcií podľa článku 121 zmluvy. HICP majú zabezpečiť medzinárodné porovnanie inflácie spotrebiteľských cien. Slúžia ako dôležité ukazovatele riadenia menovej politiky.
(2)
Podľa článku 5 ods. 1 písm. b) nariadenia (ES) č. 2494/95 sa od každého členského štátu ako súčasť implementácie uvedeného nariadenia požaduje vytvorenie HICP, počnúc indexom za január 1997.
(3)
Podľa článku 3 nariadenia (ES) č. 2494/95 sa vyžaduje, aby boli HICP založené na cenách tovarov a služieb, ktoré sú dostupné na nákup na hospodárskom území členského štátu na účely priameho uspokojovania potrieb spotrebiteľa.
(4)
V nariadení Komisie (ES) č. 1749/96 z 9. septembra 1996 o počiatočných vykonávacích opatreniach nariadenia Rady (ES) č. 2494/95 o harmonizovaných indexoch spotrebiteľských cien (3) sa pokrytie HICP vymedzuje ako tie tovary a služby, ktoré sú zahrnuté do výdavkov konečnej spotreby domácností, ktoré vznikli okrem iného na hospodárskom území členského štátu v jednom alebo oboch porovnávaných časových obdobiach.
(5)
Podľa článku 8 nariadenia (ES) č. 1749/96 sa vyžaduje, aby boli HICP vytvorené z cieľových vzoriek, ktoré majú dostatočné ceny v rámci každého základného agregátu, aby brali do úvahy variácie cenového pohybu v skupine.
(6)
Rozdiely v obdobiach zisťovania cien môžu viesť k značným rozdielom v odhadovanej zmene cien za porovnávané časové obdobia.
(7)
Harmonizovaný prístup, pokiaľ ide o časové pokrytie HICP, je potrebný na to, aby sa zabezpečilo, že výsledné HICP splnia požiadavky porovnateľnosti, spoľahlivosti a významu podľa tretieho pododseku článku 4 a článku 5 ods. 3 nariadenia (ES) č. 2494/95.
(8)
Vytvorenie indexu spotrebiteľských cien menovej únie (MUICP) a európskeho indexu spotrebiteľských cien (EICP) vyžaduje harmonizovaný koncept na časové pokrytie HICP. To by však nemalo brániť vydávaniu predbežných HICP alebo bleskových odhadov HICP priemernej zmeny cien na základe časti informácií o cenách, ktoré boli zistené v mesiaci, na ktorý sa súčasný index vzťahuje.
(9)
V nariadení Komisie (ES) č. 1921/2001 z 28. septembra 2001, ktorým sa ustanovujú podrobné pravidlá vykonávania nariadenia Rady (ES) č. 2494/95, pokiaľ ide o minimálne kritériá pre revidovanie harmonizovaného indexu spotrebiteľských cien, a ktorým sa mení a dopĺňa nariadenie (ES) č. 2602/2000 (4), sa ustanovuje, že zmeny v systéme harmonizovaných pravidiel by nemali vyžadovať revízie, ale ak je to potrebné, mali by byť urobené odhady vplyvu na ročné miery zmeny HICP.
(10)
Výbor pre štatistické programy bol konzultovaný v súlade s článkom 3 rozhodnutia Rady 89/382/EHS, Euratom z 19. júna 1989 o založení Výboru pre štatistické programy Európskych spoločenstiev (5),
PRIJALA TOTO NARIADENIE:
Článok 1
Cieľ
Cieľom tohto nariadenia je zaviesť normy pre minimálne obdobia zisťovania cien, aby sa zlepšila porovnateľnosť, spoľahlivosť a význam HICP.
Článok 2
Zastúpenie
HICP je štatistika výberového zisťovania, ktorá predstavuje priemernú zmenu cien medzi kalendárnym mesiacom súčasného indexu a obdobím, s ktorým sa porovnáva.
Článok 3
Minimálne štandardy pre zisťovanie cien
1. Zisťovanie cien prebieha minimálne počas obdobia jedného pracovného týždňa v strede alebo približne v strede kalendárneho mesiaca, ku ktorému daný index náleží.
2. Ak je známe, že pri výrobkoch typicky dochádza k prudkým a nepravidelným zmenám cien v rámci toho istého mesiaca, zisťovanie cien prebieha počas obdobia dlhšieho ako jeden pracovný týždeň.
Toto pravidlo sa uplatňuje najmä na tieto výrobky:
a)
energetické výrobky; a
b)
čerstvé potraviny, ako sú ovocie a zelenina.
Článok 4
Vykonávanie
Ustanovenia tohto nariadenia sa vykonajú najneskôr v decembri 2007 a nadobúdajú platnosť spolu s indexom za január 2008.
Článok 5
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 25. apríla 2006